Anne Charlotte Leffler
Anne Charlotte Leffler var en svensk forfatter og midtpunkt i gruppen "det unge Sverige". Hun var søster til Gösta Mittag-Leffler.
Anne Charlotte Leffler voksede op i en kulturelt stimulerende familie, og faderen bekostede udgivelse af hendes første novellesamling Händelsesvis (1869, anonym). I 1872 indgik hun et fornuftsægteskab og fik året efter succes med det anonymt indsendte drama Skådespelerskan, der viser en bornert ægtemands undertrykkelse af sin begavede hustru.
Anne Charlotte Leffler tilsluttede sig realismens program og satte problemer under debat. Efter svigtende held med et par nye dramaer udgav hun novellesamlingerne Ur lifvet 1-3 (1882, 1883, 1889, på dansk samme år), der behandler det moderne gennembruds karakteristiske temaer: modsætningen mellem tro og viden, de brøstfældige samfundsstøtter, ansvarsløse ægtemænd og kvinders kamp for social og erotisk frigørelse. En sommarsaga (1886, på dansk samme år) beskriver en kvindes konflikt mellem at være kunstner og mor.
Hun blev skilt, giftede sig i 1890 med en adelig italiensk professor, fødte sit første barn og hyldede i romanen Kvinnlighet och erotik (1890, på dansk samme år) den ægteskabelige kærlighed.